Χωρίς επίτευξη συμφωνίας αναχώρησε ο Κόφι Ανάν από την Συρία
όπως είπε ο τερματισμός της βίας θα είναι μια δύσκολη υπόθεση
Ο Κόφι Ανάν, ειδικός απεσταλμένος των ΗΕ και του Αραβικού Συνδέσμου για τη Συρία, αναχώρησε από την Δαμασκό χωρίς να μπορέσει να εξασφαλίσει μια συμφωνία για τον τερματισμό της διαμάχης που συμπληρώνει σχεδόν ένα χρόνο. Εντωμεταξύ, οι δυνάμεις του Προέδρου Μπασάρ αλ Άσσαντ συνεχίζουν να σφυροκοπούν περιοχές που βρίσκονται υπό τον έλεγχο της αντιπολίτευσης και να συγκρούονται με αντάρτες σε ολόκληρη τη χώρα. Ο πρώην Γενικός Γραμματέας των ΗΕ δήλωσε την Κυριακή ότι άφησε αρκετές προτάσεις στους σύριους αξιωματούχους και ότι παραμένει «αισιόδοξος» για το ενδεχόμενο εξεύρεσης λύσης μετά από ένα δεύτερο γύρο συνομιλιών με τον Πρόεδρο Άσσαντ. Αλλά τόνισε ότι ο τερματισμός της βίας θα είναι μια «δύσκολη» υπόθεση. Ο κ. Ανάν ανέφερε ότι έκανε έκκληση για άμεσο τερματισμό των σκοτωμών και προέτρεψε την συριακή κυβέρνηση να «προχωρήσει σε αλλαγές και μεταρρυθμίσεις» στο πλαίσιο εξεύρεσης πολιτική λύσης στις αιματηρές επιχειρήσεις καταστολής της λαϊκής εξέγερσης. Προέτρεψε επίσης τον κ. Άσσαντ να υιοθετήσει ένα παλιό αφρικάνικο ρητό που λέει «Δεν μπορείς να αλλάξεις την κατεύθυνση του ανέμου για αυτό γύρισε το πανί σου». Τα κρατικά μέσα ενημέρωσης της Συρίας μετέδωσαν ότι ο κ. Άσσαντ ανέφερε στον Κόφι Ανάν ότι η πολιτική λύση είναι αδύνατη όσο «τρομοκρατικές ομάδες» απειλούν τη χώρα. Παρόμοια σχόλια μεταδόθηκαν και μετά την συνάντηση των δύο ανδρών το Σάββατο. Η κυριότερη οργάνωση της συριακής αντιπολίτευσης απέρριψε επίσης το ενδεχόμενο συνομιλιών με την κυβέρνηση. Το Εθνικό Συμβούλιο της Συρίας ανέφερε ότι δεν μπορεί ποτέ να πραγματοποιηθούν συνομιλίες μεταξύ «θύματος και βασανιστή» και απαίτησε να αποχωρίσουν ο κ. Άσσαντ και οι σύμβουλοι του πριν από την έναρξη διαλόγου.